Так, паводле арт. 14 Закона “Аб мовах” судаводства ў Рэспубліцы Беларусь вядзецца на беларускай або рускай мове. Артыкулам 15 прадугледжана, што вядзенне спраў аб адміністрацыйных правапарушэннях ажыццяўляецца на беларускай або рускай мове. Гэтыя палажэнні з’явіліся ў Законе “Аб мовах” пасля таго, як ён быў выкладзены ў новай рэдакцыі Закона Рэспублікі Беларусь ад 13 ліпеня 1998 г. № 187-З (паводле першапачатковай рэдакцыі судаводства мусіла весціся на беларускай мове або нацыянальнай мове большасцi насельнiцтва дадзенай мясцовасцi). Пазней згаданыя нормы знайшлі адлюстраванне ва ўсіх працэсуальных кодэксах Рэспублікі Беларусь: Грамадзянскім працэсуальным, Гаспадарчым працэсуальным, Крымінальна-працэсуальным і Працэсуальна-выканаўчым кодэксе аб адміністрацыйных правапарушэннях (гл. табліцу).